Cultu divinæ religionis ac supernæ institutionis pro adhipiscendis eternæ remunerationis premiis, quicumque afflatus sacrorum locorum ministros ex propriis rebus dilatando sublimaverit, quibus gratiam benedictionis necnon et piæ recordationis aliquando percipere possint, credimus sanctorum intervenientibus meritis quibus ad serviendum a progenitoribus traditi sunt, eum participem fieri cum ipsis in beatitudine celesti. Unde et ego Liuthgardis uxor quondam domni Rodulfi karissimi senioris mei, ac helemosynarii ejus, Eptinus videlicet atque Nordoinus, nec non et Guinerannus, ob memoriam et recordationem ejus, et ut ei dominus in futuro vitam dignetur prestare sempiternam, donamus alodum ipsius qui est in comitatu Nivernensi et in villa Trengiaco prope Nivernis civitatem, cum vineis, terris, pratis, aquis ad usus et stipendia canonicorum sancti Cyrici. Donamus etiam alodum qui est in villa Karusiaco, scilicet quem adquisivit Rodulfus comes de Rocleno, totum et ad integrum. Hæc omnia superius dicta donamus, donatumque in perpetuum esse volumus ad usus predictorum canonicorum, ut omni tempore teneant jure hereditario, atque possideant pariter. Ea ratione ut nullus ex ipsis sine aliorum communione vel ulla quelibet persona nullo precatu, neque ullo interventu muneris dono hanc hereditatem tenere presumat. Quod si fecerit jam dicta hereditas revertatur ad proprios heredes prelibati Rodulfi. Et ut hæc donatio in reliquum ampliorem obtineat vigorem, manibus nostris eam corroboravimus, ac manibus nobilium virorum confirmandam tradidimus. Si quis contra hanc donationis chartam aliquam calumpniam promovere voluerit, quod repetit, non vindicet; sed insuper iram Dei omnipotentis incurrat coactusque exsolvat auri libras decem, ac presens donatio omni tempore firma et stabilis permaneat. Actum Nivernis civitate solempniter. Signum Liutgardis qui fieri et firmare rogavit. Signum Eptini, vicecomitis qui similiter fieri rogavit. Signum Norduini qui nec minus fieri rogavit. Signum Guineranni qui similiter consensit. Gualterius levite scripsit. Data anno XII Ludovici regis, mense videlicet octobri.